Klasszikus ókor, a Bibliamúzeum kulisszatitkai
2025-05-22 19:00 - 19:45 (Europe/Budapest) | Ráday Gyűjtemény Bibliamúzeuma, Ráday u. 28, Budapest, 1092, Magyarország
A Bibliamúzeum állandó kiállítása öt új ókori görög műtárggyal gazdagodott tavaly év végén, amelyeket a Szépművészeti Múzeum Antik Gyűjteménye adott kölcsön. Hogyan illeszkedik a tárlaton most bemutatásra kerülő edény, mécses, szobrocska és a két dombormű a kiállítás koncepciójába, hogyan kapcsolódnak a Biblia világához? A múzeum munkatársai mesélnek a tárgyakról, miközben bepillantást engednek a kiállításrendezési szempontok kulisszatitkaiba is.

Programot tartja: Timár Gabriella Ulla múzeumvezető, Zöldi-Birkás Éva múzeumpedagógus
Időtartam: 45 perc
Max. létszám: 20 fő

BETELT - Napszentület a Vigadóban
2025-05-22 19:00 - 20:00 | Pesti Vigadó, Vigadó tér 2, Budapest, 1051, Magyarország
Johann Strauss, Liszt Ferenc, Richard Wagner, Than Mór és Lotz Károly. Néhány név, akik elválaszthatatlan részei
a Pesti Vigadó évszázados történelmének.
Épülettörténeti sétánk alkalmával bejárhatják azokat a folyosókat és termeket, amelyeken a művészet nagyjai is lépkedtek,
falaink pedig további csodálatos történeteket rejtenek a 19-20. századi Budapest életéből.
A séta méltó lezárásaként a Panoráma teraszról együtt nézzük meg a budai hegyek mögött lenyugvó májusi napot.
(A Panoráma terasz esős idő esetén is része a programnak.)

Programot tartja: Moravcsik-Nagy Flóra
Időtartam: 60 perc
Max. létszám: 35 fő

Múltidézés, jövőbe tekintés Vitáris Ivánnal az Ivan & the Parazol énekesével
2025-05-22 21:00 - 23:00 | Apollo Gallery, Blaha Lujza tér 1, Budapest, 1085, Magyarország
Honnan jöttünk? Kik vagyunk? Hová tartunk? Ezekre a kérdésekre keressük a választ Weiler Péter: Mit adtak nekünk a magyarok? című kiállításában az alkotóval, Kocsis Katica kurátorral, valamint Vitáris Iván énekessel. Miért van fénykora a retronak? Mi ébreszt nosztalgiát? Mennyiben formálják az identitásunkat a múltunk, a gyökereink? Hogyan hat a helyszín az identitásunkra? Miként viszonyul egymáshoz a hozott és a szerzett? Régen minden jobb volt? Egyáltalán: van jövő?

Programot tartja: Kocsis Katica, Vitáris Iván, Weiler Péter
Időtartam: 60 perc
Max. létszám: 50 fő

MÉDIUMANALÍZIS XV.
2025-05-23 09:00 - 2025-05-24 09:00 | Intermédia Tanszék, Kmety György u. 27, Budapest, 1063, Magyarország
​A Médiumanalízis a Magyar Képzőművészeti Egyetem (MKE) Intermédia Tanszékének 1991-ben indított eseménysorozata, amely a médiumok kritikai vizsgálatára és a médiafogyasztás közös élményére fókuszál. Az első alkalom „Egész napos tévénézés” címmel zajlott, ahol a résztvevők a Magyar Televízió 1-es és 2-es csatornájának adását rögzítették és elemezték.
Az évek során a Médiumanalízis tematikája bővült, és a hallgatók munkái, performanszai kerültek előtérbe. Az esemény nyilvános, így más szakok hallgatói, tanárai és az érdeklődő közönség is részt vehetnek rajta.

Idén 15. alkalommal kerül megrendezésre a Médiumanalízis, amely ezúttal is izgalmas audiovizuális és technológiai fókuszú programokkal várja az érdeklődőket. Az esemény egyedülálló lehetőséget biztosít arra, hogy a látogatók betekintést nyerjenek az intermédia szakos hallgatók kísérletező munkáiba, valamint a tanszék szellemiségébe.

A rendezvény részeként az érdeklődők megtekinthetik az év végi kiállítást, amely a hallgatók legfrissebb projektjeit mutatja be. Emellett koncertek, alumni hallgatók előadásai is helyet kapnak. A látogatók egy gamer szobában merülhetnek el a hallgatók által készült videójátékok világában, az elektronikus bütyköldében pedig kreatív technológiai kísérletek részesei lehetnek. Különféle workshopok is várják az érdeklődőket, ahol a résztvevők maguk is alkothatnak és kísérletezhetnek különböző médiumokkal.

A programunk bővülhet és a változtatás jogát fenntartjuk.

Programot tartja: intermédia tanszék hallgatói, tanárai, alumni tagjai.
Időtartam: Egész napos program, bármikor lehet csatlakozni
Max. létszám: 100 fő

Kiállításmegtekintés: Experimentum. Nagy Pál és tanítványai
2025-05-23 10:00 - 18:00 | Műcsarnok Budapest, Dózsa György út 37, Budapest, 1146, Magyarország
A kiállítás az 1980-as, ’90-es évek erdélyi kísérleti művészetébe nyújt betekintést 30 alkotó és mesterük, a marosvásárhelyi képzőművész és művészetpedagógus, Nagy Pál munkáin és művészetpedagógiai módszerein keresztül. A kiállításon szereplő erdélyi magyar alkotók az elnyomás és a társadalmi korlátok ellenére, Nagy Pál szemléletének hatására a szabad kifejezés és a művészeti diskurzus új formáit keresték. A tárlaton akciók és performanszok fotódokumentumai, kísérleti fotók, mail art munkák, film, animáció, fényinstalláció, objekt, tértextil és a média határterületein mozgó grafikai és festészeti alkotások szerepelnek.

Kiállításmegtekintés: Katkó Tamás fotóművész kiállítása
2025-05-23 10:00 - 18:00 | Műcsarnok Budapest, Dózsa György út 37, Budapest, 1146, Magyarország
Katkó Tamás fotóművész életművének esszenciáját közel nyolcvan művén keresztül tárja a közönség elé a Műcsarnok kiállítása, melynek középpontjában a teátrumok világából sarjadó és életre hívott ”katkói” autonóm fotográfia áll. Műveivel képes kitörni a színházi fotó műfaji elvárásaiból. Az 1980-as évektől egészen napjainkig láthatunk válogatást a magyar alternatív-kísérleti színjátszás és a kőszínházak világának pillanatképeiből, mellőzve a dokumentarizmus naturalista elemeit.

Kiállításmegtekintés: Nem helyettesíthető tárgyak / III. Képzőművészeti Nemzeti Szalon 2025
2025-05-23 10:00 - 18:00 | Műcsarnok Budapest, Dózsa György út 37, Budapest, 1146, Magyarország
A kiállítás a Műcsarnok évente megrendezett Nemzeti Szalonjainak sorában immár harmadik alkalommal mutatja be a hazai és határon túli magyar képzőművészet előző öt évének legfontosabb törekvéseit, alkotásait.
A tárlat címe a kriptovilágból kölcsönzött kifejezés: olyan virtuális tárgyat jelent, amelyet egyedi digitális azonosítóval látnak el, de a kifejezés a maga modernül leleményes módján megragad valamit a képzőművészet lényegéből. A kiállítás koncepciójának a fókuszában egy szó áll: a TÁRGY mint a személyes alkotói folyamat objektiválódott eredménye. Jelenléte olyan, mint egy hűséges baráté: nem helyettesíthető.
A kurátorok – Baksai József és Verebes György – által meghívott művészek munkáit hívószavak mentén rendeződő tematikák szerint mutatjuk be, amelyek vezérfonalként segítenek értelmezni a kiállítást és rendszerben látni a hazai képzőművészet kiemelkedő alakjainak közös érzelmi-gondolati vonulatba tartozó műveit.

Mattis Teutsch Jánostól dr.Máriásig
2025-05-23 10:30 - 19:30 | Perce Galéria, Falk Miksa u. 18-20, Budapest, 1055, Magyarország
Galériánk a XX.század kezdetétől napjainkig magyar művészek olyan válogatott munkáit mutatja be, melyek nem csupán az alkotók nevével tűnnek ki, hanem a művek különlegességével és minőségével is felhívják magukra a figyelmet.
Jelenlegi kiállításunkon ezen alkotások közül is a legjelentősebb, az értő és a festészetben kevésbé jártas közönség érdeklődésére egyaránt számot tartó műveket mutatunk be.
A teljesség igénye nélkül néhány név a kiállításon látható festmények és szobrok alkotói közül:
Mattis Teutsch János
Böhm Lipót Poldi
Basch Andor
Frank Frigyes
Fajó János
Keserü Ilona
Hencze Tamás
ef Zámbó István
Lakner László
Gyémánt László
dr.Máriás

A megadott idősávban (10:30-19:30) bármikor látogatható a kiállítás.

Programot tartja: Sárközy Marianna
Időtartam: 60 perc
Max. létszám: 5 fő

Nem minden Galimberti, ami annak látszik – attribúciós- és egyéb problémák a Galimberti-kutatásban
2025-05-23 13:00 - 14:30 | OMRRK C Épület, Szabolcs u. 33-35, Budapest, 1135, Magyarország
A két részből álló program első részében A Galimbertik c. kiállítás a művészettörténeti kutatás állatorvosi lovává vált.
A tárlat nem csupán a Galimberti–Dénes házaspár életművét igyekezett bemutatni, hanem a korábbi kutatások hiányosságaira és tévedéseire is rávilágított. A legfrissebb kutatások, elsősorban az új attribúciók kulisszái mögé enged bepillantást az előadás. A program folytatásaként a Szépművészeti Múzeum Diagnosztikai Osztályán zajló egyik vizsgálati projekt a Galimberti–Dénes kutatás, amelynek során a két művész teljes életművének összes festménye „mikroszkóp alá kerül”.
Az előadás a restaurátori vizsgálatok eddigi eredményeit és az ezekből levont következtetéseket mutatja be. Emellett röviden ismertetésre kerülnek a diagnosztikai vizsgálatok módszerei és lehetőségei, konkrét műtárgyakon keresztül szemléltetve.

Programot tartja: Barki Gergely művészettörténész, Horváth Mátyás restaurátorművész, projektcsoport vezető Diagnosztikai Osztály
Időtartam: 90 perc
Max. létszám: 50 fő

Kortárs ékszerművészet - Spengler Katalin előadása
2025-05-23 14:00 - 15:30 | Kubik Coworking Budapest, Jászai Mari tér 5-6, Budapest, 1137, Magyarország
Az állat- és növénymotívumok régóta jelen vannak a művészet- és az ékszertörténetben, de a kortárs ékszertervezésben is kiemelkedő szerepet játszanak. A mai tervezők a természet ihlette minták, formák és szimbólumok mélyebb kulturális, ökológiai és érzelmi jelentését kutatják. Újraértelmezik a motívumokat, innovatív technikákat és anyagokat alkalmazva, és akár valódi növényeket vagy állati testrészeket is belekomponálnak műveikbe. Az állat- és növényvilág elemei gyakran a természethez való kötődést, a harmóniát vagy éppen az organikus erőket szimbolizálják, a tervező és a viselő számára kapcsolódást jelenthetnek a környezethez, az emberi érzelmekhez, vagy akár a fenntarthatóság és az ökológiai felelősségvállalás iránti elkötelezettséget is kifejezhetik. A művészek részéről gyakran hivatkozások vagy visszautalások a klasszikus művészettörténeti hagyományokra, például a csendéleteken ábrázolt szimbolikus állatokra és növényekre, vagy éppen a szürrealizmus fantáziavilágára, illetve a tradíciók megújítására, új tartalommal való megtöltésére referálnak. Az élet és a halál, a szépség és a hanyatlás kérdéseit vizsgálják.

Programot tartja: Spengler Katalin műgyűjtő
Időtartam: 90 perc
Max. létszám: 15 fő

BETELT - Kulisszatitkok a restaurátor műteremből
2025-05-23 15:00 - 16:30 | OMRRK, A épület, Szabolcs u. 33, Budapest, 1135, Magyarország
A Szépművészeti Múzeum az Országos Múzeumi Restaurálási és Raktározási Központ (OMRRK) épületében közel 125 000 gyűjteményi műtárgy őrzését, restaurátori és műtárgyvédelmi tevékenység egységesíti. Az OMRRK további 7 műteremben és 4 műtárgydiagnosztikai helyiségben restaurálja, dokumentálja és kutatja a múzeum kiemelkedő jelentőségű gyűjteményi műtárgyait. Az épületben a festmények mellett grafikai, szilikát-, fa- és kőszobrászati restaurátori beavatkozások, valamint mikroszkópos, fótó- és nagyműszeres diagnosztikai vizsgálatok is zajlanak, mindezt a műtárgyhordozók anyagához speciálisan kialakított helyiségekben.
Az OMRRK nemzetközi színvonalú restaurátori tevékenysége mellett rendkívüli eszközparkkal támogatja a műtárgydiagnosztikai kutatásokat. A jelenlegi felszereltség teljes mértékben támogatja a restaurálási folyamatokat, és a nemzetközi szabványoknak megfelelő kiemelkedő műtárgykörnyezetet biztosít. Az OMRRK aktív szerepet vállal a restaurátori közösség tudományos és szakmai fejlődésében. Rendszeresen szervez konferenciákat, és szakmai workshopokat, valamint szorosan együttműködik olyan nemzetközi partnerekkel, mint például az amszterdami Rijks Múzeum, vagy a bécsi Kunsthistorisches Múzeum, amelyek a tudásmegosztást és az innovatív kutatási gyakorlatok meghonosítását segítik elő.

Programot tartja: Kónya Béla – OMRRK igazgató, dr. Gőgös Ágota Állományvédelmi és Restaurálási Osztály vezetője
Időtartam: 90 perc
Max. létszám: 20 fő

Rajzold meg a saját urbanista naplódat!
2025-05-23 15:00 - 17:00 | Tokaj Art Wine Galéria, Hold u. 21, Budapest, 1054, Magyarország
Alkoss együtt Labrosse Danival egy workshop keretében, ahol a hétköznapi, városi lét érdektelennek tűnő, mégis tapasztalatokban, ingerekben és élményekben gazdag lefolyását gondolhatjátok végig vizuális eszközökkel.

Kávézók, galériák, designerműhelyek – jövőtudatos séta a Sétaműhellyel
2025-05-23 15:00 - 17:30 | Találkozó: Gellért tér, Forrásház, Szent Gellért tér 1., 1111 Budapest
Újbuda dinamikusan fejlődő központja a Bartók Béla út, ahol egyre másra nyílnak a kávézók, galériák, designerműhelyek – legtöbbjük jövőtudatosan. Úgy tűnik, közös filozófiájuk az egészséges, de pénztárcabarát életmód, és a közösségi érzés megteremtése. Hogyan érezzük magunkat kevésbé egyedül egy nagyvárosban?Hogyan jut hónap végén is elegendő pénz vitaminra és bioételekre? Hogyan kertészkedhetünk és komposztálhatunk a betonrengetegben? Egy kellemes séta a Bartókon megmutatja!

Programot tartja: Péczely-Kozák Zsuzsanna, művészettörténész, sétavezető
Időtartam: 150 perc
Max. létszám: 20 fő

Műteremlátogatás: Nagy Boglárka festőművésznél
2025-05-23 15:00 - 19:00 | BOGLARKA NAGY STUDIO, Délibáb u. 26a, Budapest, 1062, Magyarország
A BOGLARKA NAGY STUDIO nyitott ajtóval várja a műkedvelőket és az érdeklődőket a Műtárgyak Éjszakája Fesztivál ideje alatt. Lehetőség van körbenézni Nagy Boglárka kortárs festőművész műtermében, ahol a művész személyesen fogadja és kalauzolja végig Önöket. Megtekinthetik a születőben levő, illetve az elmúlt évek kész munkáit, melyeket Boglárka mutat meg élő tárlatvezetésen keresztül és műtárgyak vásárlására is lehetőség van.

A műterem az adott időintervallumban (15-19 óráig) bármikor látogatható.

Programot tartja: Nagy Boglárka festőművész
Max. létszám: 12 fő

Kulisszatitkok a restaurátor műteremből
2025-05-23 15:30 - 17:00 | OMRRK, A épület, Szabolcs u. 33, Budapest, 1135, Magyarország

BETELT - VIP | A grafikai műhely titkai: a történetek, technológiák és mestermunkák nyomában
2025-05-23 15:30 - 17:30 | Szépművészeti Múzeum – Grafikai osztály, Dózsa György út 41, Budapest, 1146, Magyarország
A program kizárólag VIP jeggyel látogatható.

Szó lesz a grafikai műhely történetéről, régi restaurátor mesterekről, az eredeti, 1906 óta még ma is működő gépekről. A látogatók megismerkedhetnek a fehér mesterséggel vagyis a papír történetével. Kezükbe foghatnak régi, vízjeles papírokat, különféle japánpapírt. Láthatnak klasszikus nyomtatott grafikai technikákat (fametszetet, rézkarcot, aquatintát, mezzotintot, litográfiát) eredeti műtárgyakon. Neves művészek munkáin (Dürer, Ugo da Carpi, Rembrandt, Daumier) nyomon követhetik a sokszorosított grafikai eljárások fejlődésének történetét. Bemutatjuk, hogyan lehet nyomtatni egy rézlemezről.

Programot tartja: Pankaszi István, DLA – HABIL Munkácsy-díjas restaurátorművész
Időtartam: 120 perc
Max. létszám: 15 fő

BETELT - A modern nő
2025-05-23 16:00 - 17:00 | Magyar Nemzeti Galéria, Szent György tér 2, Budapest, 1014, Magyarország
Tárlatvezetésünk során a nőkre fókuszálva ismerkedünk meg a századforduló izgalmas, pezsgő mindennapjaival.
A szecessziós plakátokon ártatlan, csábító vagy épp öntudatos hölgyek képmásai tükrözik a változó ideálokat, de vajon milyen volt egy modern felfogású, független asszony? Hogyan szórakozott? Csatlakozzon tárlatvezetésünkhöz és fedezze fel a plakátművészeten keresztül a kabarék, kávéházak és bálok világát!

Programot tartja: Koós Nicolett múzeumpedagógus
Időtartam: 60 perc
Max. létszám: 17 fő

Rendhagyó tárlatvezetés a Vasarely-gyűjteményben
2025-05-23 16:30 - 18:00 | Vasarely Múzeum Budapest, Szentlélek tér 6, Budapest, 1033, Magyarország
A Műtárgyak Éjszakája Fesztivál „Alkotó kíváncsiság – A művészet és a tudomány találkozásai” tematikájához kapcsolódva rendhagyó tárlatvezetésre invitáljuk az érdeklődőket. A programot Erdély Dániel, a hazai formatan egyik kiemelkedő képviselője, valamint a Spidron geometriai forma feltalálója vezeti, aki Rubik Ernő tanítványaként szerzett jelentős tapasztalatokat a geometria és a térbeli struktúrák területén.

A tárlatvezetés során Vasarely művészete egyedi, tudományos megközelítésben tárul fel, amely új nézőpontokat nyit meg a művek esztétikai és matematikai összefüggéseinek értelmezésében.

Programot tartja: Erdély Dániel, feltaláló, a formatan magyarországi jeles képviselője
Időtartam: 90 perc
Max. létszám: 20 fő

Artist talk és tárlatvezetés Benczúr Emesével
2025-05-23 17:00 - 18:00 | am projects, Bródy Sándor u. 22 1088 Magyarország, Budapest
Fedezzétek fel Benczúr Emese legújabb kiállítását egy exkluzív tárlatvezetés keretében, a művész személyes részvételével! A THE CALL OF DUTY című kiállítás a láthatatlan háztartási munka és a kötelesség fogalma köré épül, reflektálva a művész korábbi meghatározó munkáira is. Benczúr szövegalapú művei ezúttal hétköznapi anyagokból – szivacsokból, partvisfejekből, bevásárlószatyrokból – formálódnak műalkotássá, miközben finom iróniával világítanak rá a női munka társadalmi megítélésére. A tárlatvezetés során lehetőség nyílik arra, hogy a művésztől közvetlenül hallhass a munkafolyamatáról, az anyaghasználat szimbolikájáról, valamint arról, hogyan viszonyul az ismétlődő szövegek és a mindennapi kötelességek világához.

Benczúr Emese (1969) 1996-ban szerzett diplomát a Magyar Képzőművészeti Főiskolán. 2003-ban elnyerte a Derkovits Gyula képzőművészeti ösztöndíjat, 2006-ban pedig Munkácsy-díjjal tüntették ki. Rendszeresen szerepel csoportos és egyéni kiállításokon, mind hazai, mind nemzetközi művészeti eseményeken. Munkáit olyan rangos nemzetközi rendezvényeken mutatták be, mint a Manifesta, a Velencei és a Liverpooli Biennálé, valamint számos jelentős magán- és közgyűjteményben megtalálhatók, többek között a spanyolországi MUSAC, a Ludwig Múzeum és a Magyar Nemzeti Galéria gyűjteményében.

Programot tartja: Benczúr Emese, művész
Időtartam: 60 perc
Max. létszám: 30 fő

Tárlatvezetés a szoborpark kiállításon
2025-05-23 17:00 - 18:00 | HAB Hungarian Art and Business, Andrássy út 112, Budapest, 1062, Magyarország
Már a HAB kertjébe lépve izgalmas alkotások fogadják a látogatóinkat: a két kiváló szobrászművész, Baráth Fábián és Gálhidy Péter kiállítása egy kihagyhatatlan programnak ígérkezik a Műtárgyak Éjszaka Fesztiválon. A vezetett séta keretében megtekinthetitek ezeket a különleges installációkat, ahol nem csupán a két művészről mesélünk nektek, de a szobraik mögött meghúzódó inspirációt is eláruljuk.

Időtartam: 60 perc
Max. létszám: 40 fő

Zsolnay - a szecesszió virtuóza
2025-05-23 17:00 - 18:00 | MNM KK Iparművészeti Múzeum, Városligeti fasor 12, Budapest, 1068, Magyarország
Az Iparművészeti Múzeum gyűjteményének egyik leggazdagabb egysége a szecesszió stílusában készült tárgyak csoportja. A múzeum kiállítóhelyén, a Városligeti fasorban, Ráth György egykori villájában állandó kiállítás mutatja be ezt a kivételes tárgyegyüttest. A Műtárgyak Éjszakáján Zsolnay Vilmosra, a 19. századi magyar kerámiaművészet egyik legtehetségesebb alkotójára és műveire összpontosít a tárlatvezetés. A Zsolnay gyár kiállításon látható díszművein, épületkerámiáin – amelyek méltán egyre keresettebbek a gyűjtők körében is – esztétikai értékükön túl a korszak kémiai-technológiai újításait, merőben új alapanyagokat, távol-keleti máz fajtákat, régi korok máz technikáit, a fémfényű eosint figyelhetjük meg.
Az előadás, tárlatvezetés kitekint Zsolnay Vilmos kerámiagyáros és munkatárs-családtagjainak kapcsolat rendszerére, a tudomány, a kultúra, a művészet jeles képviselőire, a velük való, tárgyakban megtestesülő, együttműködésre.

Programot tartja: Előadó: Balla Gabriella (művészettörténész)
Időtartam: 60 perc
Max. létszám: 20 fő

Az első bélyegtől a legértékesebb bélyegekig
2025-05-23 17:00 - 18:30 | Bélyegmúzeum, Hársfa utca 47, Budapest, 1074, Magyarország
A Bélyegmúzeumban megtekinthető bélyegek mindegyike igazi műalkotás, amelyekkel korokon és kultúrákon keresztül tehetünk világutazást úgy, hogy ki sem lépünk a kiállítóteremből.

Az itt található műtárgyakhoz számos érdekes részlet kapcsolódik: mikor jelent meg az első bélyeg a világon – és mikor Magyarországon? Milyen történetek vannak a háttérben, és az események mögött kik húzódtak meg? Hogyan mérhető egy bélyeg értéke, és melyik a legértékesebb magyar bélyeg? Akik eljönnek a tárlatvezetésre, ezekre a kérdésekre is válaszokat kaphatnak.

A program második felében a résztvevők a Bélyegmúzeum Micsoda nők! című időszaki kiállítása elkészítésének kulisszatitkai mögé nyerhetnek betekintést. Ez a tárlat számtalan különleges történetet elevenít fel, amelyek középpontjában olyan nők állnak, akik életükkel, munkájukkal, elért eredményeikkel, világformáló szerepük miatt érdemessé váltak arra, hogy nevük és örökségük fennmaradjon az utókor számára postabélyegen is.

Programot tartja: Szabó Jenő, igazgató
Időtartam: 90 perc
Max. létszám: 25 fő

VIP | Könyvkötő workshop
2025-05-23 17:00 - 19:00 | Kubik Coworking, Jászai Mari tér 5-6, Budapest, 1137, Magyarország
A program csak VIP jeggyel látogatható!

A 2 órás workshop alatt a résztvevők Kovács Vera tervezőgrafikus oktató segítségével készíthetik el személyes zsebkönyvüket, amelyet a program végén magukkal vihetnek. A lapokat hímzéses technikával rögzítik és borítójuk kreatív módon díszíthető lesz, ettől válik egyedivé és különlegessé az alkotás.
A programra előképzettség nélkül bárki jöhet.
Maximum létszám: 15 fő
A programot Kovács Vera tervezőgrafikus tartja

Láss a kezeddel!
2025-05-23 17:00 - 19:30 | alkotás13, Alkotás u. 13, Budapest, 1123, Magyarország
Érzékelés és kísérlet központú művészetterápiás workshop

Egy kísérleti workshopra hívunk, ahol úgy tapasztalhatod meg az alkotást, ahogy eddig talán még sosem. A kezed lesz a szemed, az anyag és a többi résztvevő lesz az útmutatód, a cél pedig az ismeretlenbe való belemerülés. A fókusz a felfedezésen, az együttműködésen és az intuíción lesz.

A megszokott látás helyett az érintés, az érzékelés és a test emlékezete fog segíteni minket. A végeredmény nem számít, lehetőségünk lesz elengedni a „jó” és „rossz” fogalmát, és csak a felfedezés örömére figyelni. A folyamat elején és végén pedig beszélgetünk az önátadás és az alkotói kiváncsiság témakörében.

Mindenkit várunk, aki kíváncsi és nyitott arra, hogy az alkotás ne teljesítmény, hanem élmény legyen. Nincs szükség semmilyen előzetes művészeti tapasztalatra – sőt, ha eddig azt hitted, nem tudsz alkotni, ez a workshop neked szól a leginkább! Ez egy zárt, önismereti jellegű workshop, kérünk mindenkit, aki jelentkezik, hogy az elejétől a végéig maradjon.

Programot tartja: Gáspár Klári, művészetterápiás segítő és Horváth Enikő, művészetterapeuta
Időtartam: 2,5 óra
Max. létszám: 12 fő

Közös, interaktív DOTART alkotás és a FEKETE LYUK a Point Contemporary-ban
2025-05-23 17:00 - 22:00 | POINT contemporary, Székely Bertalan u. 24, Budapest, 1062, Magyarország
Az idei Műtárgyak Éjszakája Fesztiválon mesterséges Intelligencia feltartóztathatatlan terjedésének jelenségével kapcsolatos műveket mutatunk be. Ezen alkalomból most először kerül kiállításra T.H. 2018- as festménye a “FEKETE LYUK”.
A kép a híres teoretikus fizikus Stephen Hawking halála napján készült. A tudós köztudottan aggódott a Mesterséges Intelligencia fékevesztett terjedése miatt. A kép címe nemcsak Hawking legismertebb kutatási területére utal, de arra is hogy halála milyen űrt hagyott társadalmunkban.
A látogatók továbbá részt vehetnek azon az interaktív DOTART installáción is amit kifejezetten ez alkalomra nyitunk meg mindenki számára felkínálva az alkotás lehetőségét.
A program folyamatosan látogatható!

Programot tartja: T. H. képzőművész
Időtartam: 6 óra
Max. létszám: 60 fő

Design anno 1900
2025-05-23 18:00 - 19:00 | Róth Miksa Emlékház és Gyűjtemény, Nefelejcs u. 26, Budapest, 1078, Magyarország
Róth Miksa és családja egykori otthonában most a részletekben mélyülhetnek el: előkerülnek a vitrinek mélyéről a szebbnél szebb alkotások, a századfordulós ipar és design kimunkált darabjai, reflektorfénybe helyeződnek a Róth család személyes bútorai. A tematikus tárlatvezetésen időutazásra indulhatnak Róth Miksa üvegművész otthonában, hogy felfedezzék az elmúlt 100 év iparművészeti és formatervezői remekeit.

✳︎ Milyen kerámia alkotások díszítettek Róth Miksa lakását?
✳︎ Mely tárgyakon jelennek meg az ipari formatervezes korszakainak lenyomatai?
✳︎ Mik voltak a nagy mérföldkövek a bútor- és lakáskiegészítő tervezés elmúlt 120 évében?

Ikonikus nevek, ikonikus formák egy művész otthonában: tematikus tárlatvezetés a Róth Miksa Emlékház és Gyűjteményben, amely során a múzeum raktárából is ritkán látott darabok kerülnek majd elő.

Programot tartja: Pintér Zita segédmuzeológus, közművelődési munkatárs
Időtartam: 60 perc
Max. létszám: 20 fő

Baksai József festőművész tárlatvezetése Minden elfolyik című egyéni kiállításán
2025-05-23 18:00 - 19:00 | Faur Zsófi Galéria, Bartók Béla út 25, Budapest, 1114, Magyarország
A Faur Zsófi Galéria sok szeretettel várja a kedves érdeklődőket Baksai József Minden elfolyik című egyéni kiállításának tárlatvezetésére, amelyet május 23-án pénteken, 18 órától tartunk.

A galériában első alkalommal megrendezett egyéni kiállítása 2025.04.24-05.30.-ig tekinthető meg minden hétköznap 12-18 óra között. Baksai József 1957-ben született Budapesten és a Magyar Képzőművészeti Egyetemen végzett festő szakon 1990-ben. Művészetében egymásnak látszólag ellentmondó, mégis egymást kiegészítő fogalompárok jelentkeznek (pl. élet-halál), amely dualitás az alkotói módszerében, az ábrázolt témákban és az alkalmazott technikákban szintén megmutatkoznak. Alkotásain keresztül találkozhatunk antik, mitológiai, ókori görög és egyiptomi, valamint bibliai szereplőkkel és motívumokkal. Amíg az olajfestmények esetében leginkább vaskos, csomós rétegekkel hozza létre a képfelületet, addig az akvarellek és rajzok terén finom, vékony felületkezeléssel dolgozik.

Programot tartja: Baksai József, festőművész
Időtartam: 60 perc
Max. létszám: 30 fő

Soós Nóra tárlatvezetése a Kérdőjel háta mögött című kiállításán
2025-05-23 18:00 - 19:30 | Képező Galéria, Keleti Károly u. 13/a, Budapest, 1024, Magyarország
A KÉPEZŐ tereiben látható új kiállítás tereiben a kiállítóművész, Soós Nóra kalauzolja el a résztvevőket egyéni kiállításának alkotásai között.
A tárlat címét Parti Nagy Lajos A kérdőjel háta című megrendítő erejű verse ihlette, a kiállításon látható, Soós Nóra legújabb alkotásain is markánsan jelennek meg a különböző társadalmi kérdések. Az élénk színek, erőteljes vonalakkal rajzolt figurák és az absztrakt foltok mögött Soós Nóra képein mindig van egy mélyebb, mindenkit érintő kérdés, amely egyszerre kizökkent, ráébreszt és szembesít azzal, hogy a felhőtlennek tűnő látványvilág valójában komoly üzeneteket hordoz a magjában. A kiállítóművész a tárlatvezetés során maga is segít lefejteni a rétegeket. Fontos üzenettel, kérdéssel, gondolkodnivalóval a szívében távozhat az, aki megtekinti Soós Nóra kiállítását és részt vesz ebben az izgalmas intellektuális és vizuális párbeszédben Nóra képei között sétálva.

Programot tartja: Soós Nóra
Max. létszám: 30 fő
Időtartam: 90 perc

Művészeti kísérlettel festés
2025-05-23 18:00 - 19:30 | Miniakadémia, Visegrádi u. 19, Budapest, 1132, Magyarország
Gyere és fedezd fel a tudomány és a művészet varázslatos találkozását a „Színek a vízen” programon!
Egy izgalmas kísérlet segítségével olaj és víz keverékére festhetünk, miközben felfedezzük, hogyan maradnak meg a színek a vízen, mint valóságos műalkotások. A festékek és a folyadékok csodás táncával absztrakt képeket alkothatsz, miközben a tudományos felfedezés öröme is ott rejtőzik a háttérben.
A program során kreativitásod szárnyra kap, és elmélyülhetsz a színek és formák világában.
Tudd meg, hogyan válhat a tudomány művészetté, és hozd létre saját színes csodáidat! Minden korosztály számára élvezetes és tanulságos élmény!

Programot tartja: Horváth Anna Róza
Időtartam: 90 perc
Max. létszám: 14 fő

Műteremlátogatás Heri Dono rezidens művésznél
2025-05-23 18:00 - 20:00 | HAB Hungarian Art and Business, Andrássy út 112, Budapest, 1062, Magyarország
Tudtátok, hogy a HAB-ban a rengeteg izgalmas program és lenyűgöző kiállítás mellett rezidencia-program is működik? A harmadik emeleten egy műteremmel felszerelt apartman várja azokat a nemzetközi képzőművészeket, akik művészeti központunkban elvonulva szeretnének alkotni. Aktuális rezidensünk egy igazi sztár a kortárs képzőművészetben, az indonéz festő, szobrász és installációs művész, Heri Dono műhelyébe pedig a Műtárgyak Éjszakája Fesztivál alkalmából ti is beleshettek.

Programot tartja: Heri Dono festő, szobrász és installációs művész
Időtartam: 2 óra
Max. létszám: 35 fő
